Hāpsalu līcis
Hāpsalu līcis (igauņu: Haapsalu laht) ir līcis Baltijas jūras austrumu daļā, Igaunijas rietumu piekrastē pie Hāpsalu pilsētas. Līcis sastāv no vairākām daļām (atsevišķiem līčiem), tā kopējais garums pārsniedz 20 km. Lielākā upe, kas ietek Hāpsalu līcī — Taebla. Ziemā pāri līcim tiek ierīkots ledus ceļš no Hāpsalu uz Noarotsi pussalu (Noarootsi poolsaar). Hāpsalu līča vides stāvoklis tiek uzskatīts par ļoti sliktu, tomēr tā ir nozīmīga migrējošo ūdensputnu koncentrēšanās vieta, piemērota putnu vērošanai (Hāpsalu pilsētā ierīkoti vairāki putnu vērošanas torņi).